Danske Spil efterlyste en person, der havde vundet på en kupon købt i Spar på Kastetvej i Aalborg. Nu er vinderen fundet.

Mange nordjyder har formentlig tjekket Lotto-kuponen en ekstra gang, da Danske Spil 26. december meddelte, at de savnede en vinder efter trækningen 23. december. Det var dog ikke en kupon med den helt rigtige talkombination, de var på udkig efter – for sådan en var der ingen af ved trækningen 23. december. I stedet havde Danske Spil udtrukket to vindere af en million kroner via Lottos Millionærgaranti. Og en af dem havde altså vundet på en kupon fra Spar på Kastetvej. Nu fortæller Bente Østergaard, der er kioskansvarlig, at vinderen er fundet. - Det er en af vores stamkunder, og det er bare rigtig, rigtig godt. Man bliver så glad på folks vegne, siger hun. Hun fortæller, at det var en ”rigtig glad millionær”, som havde købt en 5-ugers-kupon sammen med en anden. Ved Spar på Kastetvej kan de godt mærke, at de har solgt en vinderkupon. - Det har absolut givet ekstra salg. Det er helt fantastisk og smitter af på andre, som håber på at vinde, siger Bente Østergaard.